07 03 01 01

Żid it-test li ġej: Din l-approprjazzjoni hija maħsuba biex tkopri l-qasam tal-edukazzjoni u t-taħriġ tal-Programm Erasmus + taħt ġestjoni indiretta. Għandha tappoġġa t-tliet azzjonijiet ewlenin u l-azzjonijiet Jean Monnet. Azzjoni ewlenija 1: Il-mobbiltà għat-tagħlim Fil-qasam tal-edukazzjoni u tat-taħriġ, il-Programm għandu jappoġġa l-azzjonijiet li ġejjin: (a) il-mobbiltà tal-istudenti u tal-persunal tal-edukazzjoni ogħla; (b) il-mobbiltà tal-istudenti u tal-persunal tal-edukazzjoni u t-taħriġ vokazzjonali; (c) il-mobbiltà tal-istudenti u tal-persunal tal-iskola; (d) il-mobilità tal-persunal tal-edukazzjoni għall-adulti; (e) l-opportunitajiet tat-tagħlim tal-lingwa, inkluż dawk li jappoġġaw attivitajiet tal-mobbilità. Azzjoni ewlenija 2: Il-kooperazzjoni bejn l-organizzazzjonijiet u l-istituzzjonijiet Fil-qasam tal-edukazzjoni u tat-taħriġ, il-Programm għandu jappoġġa l-azzjonijiet li ġejjin: (a) sħubijiet għal kooperazzjoni u skambji tal-prattiki, inkluż sħubiji fuq skala żgħira li jrawmu aċċess usa’ u aktar inklużiv għall-Programm; (b) sħubijiet għal eċċellenza, b’mod partikolari l-universitajiet Ewropej, iċ-Ċentri ta’ eċċellenza vokazzjonali u l-Masters konġunti; (c) sħubijiet għal innovazzjoni biex tissaħħaħ il-kapaċità tal-innovazzjoni tal-Ewropa; (d) pjattaformi u għodod online għal kooperazzjoni virtwali, inkluż is-servizzi ta’ appoġġ għal eTwinning u għall-pjattaforma elettronika tat-tagħlim għall-adulti fl-Ewropa. Azzjoni Ewlenija 3: L-appoġġ għall-iżvilupp politika u l-kooperazzjoni Fil-qasam tal-edukazzjoni u tat-taħriġ, il-Programm għandu jappoġġa l-azzjonijiet li ġejjin: (a) il-preparazzjoni u l-implimentazzjoni tal-aġendi ta’ politika ġenerali u settorjali tal-Unjoni fl-edukazzjoni u t-taħriġ, inkluż bl-appoġġ tan-network Eurydice jew attivitajiet ta’ organizzazzjonijiet rilevanti oħra; (b) l-appoġġ għal għodod u miżuri tal-Unjoni li jrawmu l-kwalità, it-trasparenza u r-rikonoxximent tal-kompetenzi, tal-ħiliet u tal-kwalifiki; (c) djalogu ta’ politika u kooperazzjoni ma’ partijiet konċernati ewlenin, inkluż networks madwar l-Unjoni, organizzazzjonijiet nongovernattivi Ewropej u organizzazzjonijiet internazzjonali fil-qasam tal-edukazzjoni u t-taħriġ; (d) miżuri li jikkontribwixxu għal implimentazzjoni kwalitattiva u inklużiva tal-Programm; (e) kooperazzjoni ma’ strumenti oħra tal-Unjoni u appoġġ għal politiki oħra tal-Unjoni; (f) attivitajiet ta’ disseminazzjoni u sensibilizzazzjoni dwar l-eżiti u l-prijoritajiet ta’ politika Ewropea kif ukoll dwar il-Programm. L-azzjonijiet Jean Monnet Il-Programm għandu jappoġġa t-tagħlim, l-apprendiment, ir-riċerka u d-dibattiti dwar kwistjonijiet ta’ integrazzjoni Ewropea permezz tal-azzjonijiet li ġejjin: (a) azzjoni Jean Monnet fil-qasam tal-edukazzjoni ogħla; (b) azzjoni Jean Monnet f’oqsma oħra tal-edukazzjoni u t-taħriġ; (c) appoġġ għall-istituzzjonijiet li ġejjin, li jsegwu għan ta’ interess Ewropew: l-Istitut Universitarju Ewropew, f’Firenze, inkluż l-Iskola tal-Governanza Transnazzjonali tiegħu; il-Kulleġġ tal-Ewropa (il-kampus ta’ Bruges u ta’ Natolin); l-Istitut Ewropew tal-Amministrazzjoni Pubblika, f’Maastricht; l-Akkademja tal-Liġi Ewropea, fi Trier; l-Aġenzija Ewropea għall-Bżonnijiet Speċjali u l-Edukazzjoni Inklużiva, f’Odense u ċ-Ċentru Internazzjonali għat-Taħriġ Ewropew, f’Nizza.